SKRIFTLIG FORESPØRGSEL E-3039/02

af Caroline Lucas (Verts/ALE) til Kommissionen

(24. oktober 2002)

Om: Den iberiske lynx

Den iberiske lynx (lynx pardina) er en prioriteret art i henhold til bilag II til Rådets direktiv 92/43/EØF(1) af 21. maj 1992 om bevaring af naturtyper samt vilde dyr og planter. Der er under 150 tilbage i det sydlige Spanien og Portugal. Denne art kunne være uddød allerede i 2005.

Hvilke projekter finansieret af EU mener Kommissionen vil have indvirkning for den iberiske lynx' evne til at overleve udryddelse?

Mener Kommissionen, at Odelouca-dæmningen, Alqueva-dæmningen og A2-motorvejsprojektet er forenelige med bestemmelserne i Rådets direktiv 92/43/EØF, for så vidt angår den portugisiske regerings forpligtelser?

Er Kommissionen bekendt med, at den portugisiske regering skulle have erklæret den iberiske lynx for uddød?

Hvilke planer har Kommissionen om at foranledige den spanske og den portugisiske regering til at fremme foranstaltninger til genudsættelse af kaniner (en fødekilde for lynxen), at bevare gamle korktræer, som ofte er tilholdssted for lynxen, ordninger til genindførelse af levesteder for lynxen samt investering i bæredygtige, traditionelle landbrugsordninger?

(1) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(27. november 2002)

Kommissionen har allerede i en årrække støttet bevarelsesprojekter for den iberiske los i både Portugal og Spanien. Navnlig har flere LIFE-Natur-projekter modtaget fællesskabsstøtte med henblik på at udbrede kendskabet til denne art og skabe passende betingelser, for så vidt angår levesteder og føde, med henblik på bevarelsen af den iberiske los overalt, hvor denne stadig findes, eller for at muliggøre dens tilbagevenden til områder, hvor den levede indtil for nylig. Eksempler herpå er projektet Genetablering af levesteder og byttedyr for lossen i Serra da Malcata i Portugal og de projekter, der igangsættes i år med henblik på bevarelsen af den iberiske los (Lynx pardinus) i Montes de Toledo Guadalmena og i Andalusien i Spanien.

Kommissionen er ganske klar over, hvilken indvirkning på naturen, herunder navnlig på den iberiske los, de projekter, det ærede omtaler, vil kunne få. Derfor har den indledt overtrædelsesprocedurer mod Portugal vedrørende Odelouca-dæmningen og A2-motorvejen. Kommissionen besluttede den 16. oktober 2002 at stævne Portugal for Domstolen som følge af dette lands manglende opfyldelse af Rådets direktiv 92/43/EØF af 21. maj 1992 om bevaring af naturtyper samt vilde dyr og planter i forbindelse med anlæggelsen af A2-motorvejen. Samtidig har den sendt en begrundet udtalelse til de portugisiske myndigheder vedrørende Odelouca-projektet. I den sidstnævnte sag er Kommissionen i gang med at analysere de seneste oplysninger, der er indgivet af de portugisiske myndigheder og klageren, inden den træffer beslutning om, hvad der videre skal ske i sagen. Med hensyn til Alqueva-dæmningen har Kommissionen henlagt en klagesag vedrørende indvirkningen på den iberiske los efter at have konkluderet, at der var blevet truffet passende foranstaltninger til at reducere dæmningens indvirkning på den iberiske los' naturlige levesteder mest muligt samt til at kompensere for projektets negative virkninger.

Kommissionen kender intet til, at den portugisiske regering skulle have erklæret den iberiske los for uddød.

For så vidt angår det ærede medlems sidste spørgsmål, påhviler ansvaret for at træffe passende foranstaltninger til at beskytte de naturtyper og arter, der er omfattet af Rådets direktiv 92/43/EØF, udelukkende medlemsstaterne selv. Kommissionen har imidlertid mulighed for via forvaltningen af Fællesskabets budgetmidler at anspore til visse aktiviteter, som bidrager til at bevare naturen i Europa.

Flere af de ovennævnte LIFE-Natur-projekter indbefatter foranstaltninger til forøgelse af bestandene af vilde kaniner i områder, som den iberiske los kan tænkes at slå sig ned i, samt til bevaring og genetablering af korkegeskove i de samme områder. Ved hjælp af landbrugs-miljøforanstaltninger fremmer Kommissionen bæredygtige landbrugsmetoder, hvilket bidrager betragteligt til naturbevarelsen.